Isamaa esimees Helir-Valdor Seeder julges riskida. See on fakt. Paraku riskib ta liiga hoogsalt.
Pole suurt vahet, mis punkte Isamaa valimisprogrammis veel oli – teise pensionisamba raha väljamaksmise veksel varjutas kõik muu. Paljudele raha kohe kätte on pilkupüüdev lubadus.
Kuigi Isamaal on toetusreitinguga alatasa suuri probleeme, vedas Seeder erakonna selle lubadusega riigikokku.
Enamgi veel, valitsuskõnelustel suutis ta end manööverdada imelisse positsiooni. Väikseim võimuliidu partner sai koalitsioonileppesse kõige konkreetsema lubaduse. Kogumispensioni vabatahtlikuks muutmine ehk raha välja võtta lubamine kirjutati äärmiselt täpselt lepingusse.
Kõigi muude ebamääraste „parandame-edendame-toetame” lubaduste kõrval torkas see eriti säravalt silma.